PTTGC:อ่อนตัวเป็นโอกาสทยอยเก็บหุ้นชี้หยุดโรงงานโอเลฟินส์กระทบเล็กน้อย
PTTGC: หยุดเดินเครื่องโรงงานโอเลฟินส์หน่วยที่ 3 มีผลกระทบต่อกำไรเล็กน้อย คงประมาณการไว้เช่นเดิมราคาหุ้นที่อ่อนตัวลงเป็นโอกาสดีในการทยอยเก็บหุ้นแนะนำซื้อราคาเป้าหมาย 69.60 บาท/หุ้น
15 มิ.ย. 2559

บล.เอเชีย เวลท์ ระบุในบทวิเคราะห์วันนี้ (15 มิ.ย.) ว่า บริษัท พีทีที โกลบอล เคมิคอล จำกัด (มหาชน) หรือ PTTGC แจ้งผ่านตลาดหลักทรัพย์เมื่อวันที่(13 มิ.ย.) ได้หยุดเดินเครื่องโรงงานโอเลฟินส์หน่วยที่ 3 (ขนาดกำลังการผลิต ผลิตภัณฑ์เอทิลีน 1.0 ล้านตัน/ปี) ตั้งแต่วันที่ 17 พ.ค. 59 เพื่อซ่อมแซมอุปกรณ์ Coil ในหน่วย Furnace ซึ่งได้รับความเสียหายจากกรณีกระแสไฟฟ้าดับและจากการเปลี่ยนแปลงอุณหภูมิอย่างรวดเร็ว (thermal shock) ภายใน coil 
โดย PTTGC คาดว่าจะกลับมาเริ่มดำเนินการผลิตโดยสามารถใช้อัตรากำลังการผลิตประมาณ 66% (ปกติอยู่ที่ 90-100%) ในช่วงกลางเดือนมิ.ย. และจะสามารถดำเนินการผลิตเต็มกำลังการผลิตได้ภายในช่วงเดือนส.ค. เนื่องจากมีความจำเป็นการใช้ระยะเวลาการสั่งอุปกรณ์เพื่อนำมาติดตั้ง 
บริษัทคาดว่าอัตรากำลังการผลิตผลิตภัณฑ์โอเลฟินส์จะค่อย ๆ ฟื้นตัวในไตรมาสที่ 2/59 และไตรมาสที่ 3/59 โดยมีกำลังการผลิตเฉลี่ยอยู่ที่ 84% และ 92% ตามลำดับ  ทั้งนี้PTTGC มีประกันคุ้มครองความเสียหายอันเกิดจากเครื่องจักรชำรุดและธุรกิจหยุดชะงัก (Machinery Breakdown and Business lnterruption lnsurancy Policy) ซึ่งในขณะนี้ บริษัทฯ และบริษัทประกันภัยอยู่ระหว่างการประเมินมูลค่าสินไหมทดแทนดังกล่าว 
คาดจะมีผลกระทบต่อรายได้จากยอดขายของบริษัทน้อยมากเนื่องจากบริษัทมีผลิตภัณฑ์เอทิลีนที่เพียงพอจากสต็อกที่มีในปัจจุบันและจากการผลิตเพิ่มเติมจากโรงโอเลฟินส์อีก 3 โรงที่เหลือ (กำลังการผลิตรวม 1.4 ล้านตัน/ปี) เพื่อชดเชยกับผลิตภัณฑ์เอทิลีนที่ขาดไป ซึ่งมีเพียงผลิตภัณฑ์โมโน เอทีลีน ไกลคอล (MEG) เท่านั้นที่จำเป็นต้องนำเข้าส่วนหนึ่ง ขณะที่แม้ว่าความสามารถในการทำกำไรจะลดลงอย่างหลีกเลี่ยงไม่ได้เนื่องจากการใช้กำลังการผลิตไม่เต็มที่
อย่างไรก็ตาม อัตรากำไรขั้นต้นของสายธุรกิจโอเลฟินส์จะลดลงเพียง 2-3% หรือคิดกำไรสุทธิหลังหักภาษีที่จะลดลงประมาณ 1 พันล้านบาทในปีนี้ ดังนั้น เราจึงคงประมาณการกำไรสุทธิไว้เช่นเดิม นอกจากนี้ เราคาดว่ากำไรสุทธิที่ลดลงจะถูกชดเชยจากกำไรจากสต็อกสินค้าตามการฟื้นตัวของราคาน้ำมันดิบโลกเทียบไตรมาสก่อนน้า ในไตรมาส 2/59 ซึ่งเรายังไม่รวมไว้ในประมาณการของเรา ทั้งนี้ PTTGC คาดว่าจะได้รับเงินสินไหมทดแทนในปีนี้
คงคำแนะนำ “ซื้อ” และคงราคาเป้าหมายปี 259 ไว้ที่ 69.60 บาท เชื่อว่าราคาหุ้นน่าจะปรับตัวลดลงอีกเพื่อตอบรับข่าวลบ แต่เราเชื่อว่าเป็นโอกาสดีในการทยอยเก็บหุ้นเนื่องจากเหตุการณ์ที่เกิดขึ้นไม่มีผลกระทบอย่างมีนัยสำคัญต่อกำไรสุทธิ